KIRJALLINEN KYSYMYS E-2630/01 esittäjä(t): Elly Plooij-van Gorsel (ELDR)ja Jules Maaten (ELDR) komissiolle. Internet domain -nimet.



Virallinen lehti nro 134 E , 06/06/2002 s. 0064 - 0065



KIRJALLINEN KYSYMYS E-2630/01 esittäjä(t): Elly Plooij-van Gorsel (ELDR)ja Jules Maaten (ELDR) komissiolle (27. syyskuuta 2001) Aihe: Internet domain -nimet 1. Onko komissio tietoinen siitä, että SIDN (Stichting Internet Domeinregistratie), Alankomaiden Internet domain -nimiä myöntävien ja rekisteröivien palvelujen kattojärjestö, kieltäytyy rekisteröimästä domain-nimiä, joissa on ainoastaan numeroita (kuten www.001.nl)? 2. Muissa Euroopan valtioissa, kuten Sveitsissä ja Italiassa, on vain numeroita käsittävien domain-nimien rekisteröinti sallittu. Lisäksi on olemassa muita välttämättömiä domain-nimien loppuosia (.com, .net, .org, .tv), joissa on mahdollista käyttää yksinomaan numeroita ja joita yksityiset henkilöt ja yritykset voivat itse rekisteröidä. Eri RFC-asiakirjoissa (Internet Request for Comment) määritetyt domain-nimiä koskevat säännöt ovat myös sangen ristiriitaiset tai ylimalkaiset, mikä aiheuttaa epäselvyyksiä ja epävarmuutta. Katsooko komissio, että tämä voi johtaa kilpailun vääristymiseen EU:ssa? 3. Jos vastaus on myönteinen, miten komissio aikoo ehkäistä kilpailun vääristymisen? Erkki Liikasen komission puolesta antama vastaus (13. marraskuuta 2001) Jäsenvaltioiden yksittäiset rekisterit päättävät pääasiassa maatunnusten mukaisten aluetunnusten (ccTLD-tunnukset) rekisteröintiperiaatteista myös nimeämisperiaatteiden osalta. Internetin hallinto perustuu yleisesti itsehallintoon ja itsesääntelyyn. Tässä yhteydessä komissio haluaa palauttaa mieliin parlamentin vuonna 2001 antaman päätöslauselman komission tiedonannosta neuvostolle ja parlamentille; tiedonannon nimi on Internetin organisaatio ja hallinto Kansainväliset ja eurooppalaiset poliittiset näkökohdat 19982000(1). Parlamentti totesi päätöslauselmassaan(2), että komissio tai kansalliset hallitukset eivät saa puuttua Internetin organisaatioon ja hallintoon. Parlamentti vaati komissiota ja kansallisia hallituksia antamaan Internetille riittävästi itsenäisyyttä ja kansainvälisen tason oikeusperustan, jotta se voi olla itsenäinen verkko. Komissio on tietoinen siitä, että rekisteröitävissä olevien aluetunnusten myöntämisperusteet vaihtelevat tällä hetkellä Euroopan maiden välillä. Se on myös tietoinen siitä, että numeroista muodostuvien verkkotunnusten rekisteröintiä maatunnusten mukaisissa aluetunnuksissa on rajoitettu joissakin jäsenvaltioissa. Komissio ymmärtää, että päätökset tällaisten verkkotunnusten käyttöä koskevista rajoituksista on tehty teknisistä syistä ja että niiden tarkoituksena on varmistaa Internetin vakaus ja vähentää sekaannusta käyttäjien keskuudessa. Komission käytettävissä olevien tietojen mukaan ei ole osoitettavissa, että nämä rajoitukset johtaisivat kilpailun vääristymiseen Euroopassa. Lisäksi on syytä korostaa, että komissio ei anna Internetiä koskevia määräyksiä (Internet Requests for Comments, RFC:t): ne antaa kansainvälinen elin Internet Engineering Task Force (IETF). Kilpailupolitiikkaa koskevien pohdintojen osalta on todettava, että komissio ei ole vastaanottanut yhtään kilpailun rajoittamista koskevaa valitusta, joka liittyisi ainoastaan numeroista muodostuvan verkkotunnuksen rekisteröintiin. Komissio ei voi ottaa kantaa siihen, onko arvoisan parlamentin jäsenen kuvaamassa tilanteessa osoitettavissa kilpailun vääristymistä, joka oikeuttaisi oma-aloitteisen lausunnon antamismenettelyyn. Komissio tutkii kuitenkin muita tapauksia, joissa johtavaa markkina-asemaa mahdollisesti käytetään väärin rajoittamalla maatunnusten mukaisten aluetunnusten rekisteröintiä. (1) KOM(2000) 202 lopullinen. (2) A5-0063/2001.